
ÎN AŞTEPTARE 
 
aşteptăm – din veci – la vămi de paradis 
am trecut prin viaţă – am trecut prin vis 
iar acum pe buze mierea de lumină 
e o pregustare: lumea Lui-stupină 
 
păsări trec prin slavă – veşti întârziate 
dar aici în ceruri veri sunt judecate... 
să luăm aminte: gândul cel lăuat 
pentru totdeauna – singur predicat! 
 
nicio exclamare de acum încolo 
doar un rid de raze din ce-a fost „acolo”: 
nicio amintire – doar străfulgerare 
 
ca îndemn fiinţei pentru văzduh tare: 
e sublima artă – e suprema vază 
o singură rimă – întreaga extază! 
*** 
                         
 
LUARE-AMINTE                                                               
 
în amurg târziu – la cap de secerat 
nu spui nimănui că grâul nu-i de soi: 
ce-a fost de făcut – ce-a fost de aşezat 
s-a plinit: lui „unu” nu-i spui „doi”! 
 
de te crezi acuma tu mai în putere 
şi de simţi în frunte că îţi cresc trei stele 
suflecă-ţi cămaşa – treci la căpistère: 
nu spurca strămunca mânurilor mele! 
 
e o rânduială-n lumea cea de raze 
se alege raiul din atâtea frângeri: 
numai Dumnezeu ne judecă extaze 
 
El – din păsări albe – tot alege îngeri 
...nu mustra văzduhul că ţi-a dat lumină 
cum şi Răstignirii  -  nu-i   afla vreo vină! 
*** 

